b'\n_START_ARTICLE_\nMeshuggah\n_START_SECTION_\nOsnivanje i Contradictions Collapse (1987. \xe2\x80\x93 1994.)\n_START_PARAGRAPH_\nGitarist Fredrik Thordendal 1985. godine je osnovao sastav u Umei, sveu\xc4\x8dili\xc5\xa1nom gradu u sjevernoj \xc5\xa0vedskoj koji \xc4\x8dini populacija od 105.000 ljudi. Grupa, izvornog naziva Metallien, snimila je jedan demo uradak, nakon \xc4\x8dega se raspala. Thordendal je, me\xc4\x91utim, nastavio svirati pod drugim imenom i s novim \xc4\x8dlanovima sastava._NEWLINE_Meshuggah je 1987. godine osnovao pjeva\xc4\x8d i gitarist Jens Kidman, koji je preuzeo ime "Meshuggah" iz jidi\xc5\xa1ke rije\xc4\x8di za "ludo", koja je pak preuzeta iz hebrejske rije\xc4\x8di \xd7\x9e\xd6\xb0\xd7\xa9\xd6\xbb\xd7\x81\xd7\x92\xd6\xb8\xd6\xbc\xd7\xa2. Sastav je snimio nekolicinu demo uradaka prije Kidmanova odlaska, \xc5\xa1to je primoralo ostale \xc4\x8dlanove da raspuste grupu. Kidman je tada osnovao novu grupu, Calipash, zajedno s gitaristom Thordendalom, basistom Peterom Nordinom i bubnjarom Niklasom Lundgrenom. Kidman, koji je svirao i gitaru, zajedno se s Thordendalom odlu\xc4\x8dio vratiti imenu Meshuggah te su tako prekrstili ime nove grupe._NEWLINE_Dana 3. velja\xc4\x8de 1989. Meshuggah je objavio istoimeni EP od tri pjesme, Meshuggah, koji je uglavnom poznat pod imenom Psykisk Testbild (ime koje bi se moglo prevesti kao "Psiholo\xc5\xa1ka test-slika"). Ovaj je dvanaestoin\xc4\x8dni vinilni EP bio objavljen u samo 1.000 primjeraka te ga je prodavala lokalna prodavaonica albuma pod imenom Garageland. Stra\xc5\xbenji omot EP-a prikazuje \xc4\x8dlanove sastava s grickalicama od sira na svojim licima._NEWLINE_Nakon \xc5\xa1to je Niklasa Lundgrena 1990. godine na mjestu bubnjara zamijenio Tomas Haake, Meshuggah je potpisao ugovor s njema\xc4\x8dkom heavy metal diskografskom ku\xc4\x87om Nuclear Blast i snimio svoj debitantski studijski album, Contradictions Collapse. Album, izvornog naziva (All This Because Of) Greed, bio je objavljen 1991. godine. Album je zadobio pozitivne kritike, ali komercijalno nije bio uspje\xc5\xa1an. Ubrzo nakon toga Kidman se odlu\xc4\x8dio usredoto\xc4\x8diti na pjevanje te se grupi pridru\xc5\xbeio ritam gitarist M\xc3\xa5rten Hagstr\xc3\xb6m, koji je ve\xc4\x87 svirao u jednoj skupini zajedno s Haakeom kad su obojica bili u \xc5\xa1estome razredu. Ova je nova postava 1994. godine snimila EP None u studiju Tonteknik Recordings u Umei te je bio objavljen krajem iste godine. Japanska ina\xc4\x8dica EP-a tako\xc4\x91er je bila objavljena te je sadr\xc5\xbeavala tekstove pjesama napisane japanskim pismom._NEWLINE_Tijekom ovog si je perioda Thordendal, koji je radio kao stolar, odrezao vr\xc5\xa1ak svog lijevog srednjeg prsta, dok je Haake ozlijedio svoju ruku u nezgodi s usmjeriva\xc4\x8dem. Zbog toga sastav nije bio u stanju nastupati nekoliko mjeseci. Thordendalov je vr\xc5\xa1ak prsta kasnije bio pri\xc5\xa1iven te se uspje\xc5\xa1no oporavio. EP Selfcaged bio je sniman od travnja do svibnja 1994. godine, ali je njegova objava bila odgo\xc4\x91ena na 1995. godinu zbog nesre\xc4\x87a.\n_START_SECTION_\nDestroy Erase Improve (1995. \xe2\x80\x93 1997.)\n_START_PARAGRAPH_\nU sije\xc4\x8dnju 1995. godine Meshuggah je oti\xc5\xa1ao na kratku europsku turneju koju je organizirao njegov izdava\xc4\x8d Nuclear Blast. Nakon nje se vratio u studio kako bi snimio album Destroy Erase Improve u studiju Soundfront Studios u Uppsali, gdje ga je producirao Daniel Bergstrand. Ubrzo nakon toga sastav je oti\xc5\xa1ao na dvomjese\xc4\x8dnu europsku turneju, ovaj put kao predgrupa sastavu Machine Head. Tijekom turneje Nordin je postao bolestan te je do\xc5\xbeivljavao pote\xc5\xa1ko\xc4\x87e s ravnote\xc5\xbeom u svojem unutarnjem uhu. Zbog rezultiraju\xc4\x87ih kroni\xc4\x8dnih vrtoglavica i vertiga, Nordin je bio prisiljen napustiti turneju i vratiti se u \xc5\xa0vedsku. Basist Machine Heada, Adam Duce, ponudio se zamijeniti ga; me\xc4\x91utim, Meshuggah je odlu\xc4\x8dio nastaviti dalje kao \xc4\x8detvero\xc4\x8dlana skupina. Ponekad bi Thordendal svirao bas-gitaru, a ponekad bi skupina svirala s dvije gitare. U ovoj je postavi Hagstr\xc3\xb6m koristio mjenja\xc4\x8d visine zvuka kako bi svirao svoju gitaru za oktavu ni\xc5\xbee nego uobi\xc4\x8dajeno._NEWLINE_Destroy Erase Improve bio je objavljen u svibnju 1995. godine te je zadobio pozitivne kritike zbog svojih "opojnih tempa i apstraktnog pristupa". Kidman je opisao njegovu naslovnicu: "Naziv pristaje slikama koje smo izrezali i ukrali iz priru\xc4\x8dnika u knji\xc5\xbenici."_NEWLINE_Sredinom 1995. Meshuggah je oti\xc5\xa1ao na kratku turneju sa \xc5\xa1vedskim sastavom Clawfinger \xc5\xa1irom Skandinavije i Njema\xc4\x8dke. Nordin je morao napustiti grupu zbog svoje bolesti te ga je na turneji zamijenio basist Gustaf Hielm. Krajem 1995. Meshuggah je oti\xc5\xa1ao na jednomjese\xc4\x8dnu turneju sa skupinom Hypocrisy._NEWLINE_Tijekom 1996. i 1997. Thordendal je radio na svojem samostalnom albumu Sol Niger Within, koji je bio objavljen u o\xc5\xbeujku 1997. u Skandinaviji te u travnju iste godine u Japanu. Tako\xc4\x91er se pojavio i na debitantskom albumu grupe Mats/Morgan Band. Godine 1997. Meshuggah je snimio neobjavljeni demo uradak, povremeno odlazio na turneju te nastupio na par koncerata u svojem rodnom gradu. U svibnju se Meshuggah preselio u Stockholm kako bi bio bli\xc5\xbei svojem menad\xc5\xbementu i glazbenoj industriji op\xc4\x87enito._NEWLINE_EP The True Human Design bio je snimljen i objavljen krajem 1997. Sastojao se od jedne nove pjesme pod imenom "Sane", jedne koncertne pjesme te dvije alternativne ina\xc4\x8dice skladbe "Future Breed Machine", uvodne pjesme na albumu Destroy Erase Improve\'. Thordendalov je samostalni album Sol Niger Within bio istovremeno objavljen u SAD-u te je Meshuggah po\xc4\x8deo planirati svoj sljede\xc4\x87i album koncem godine.\n_START_SECTION_\nChaosphere i Nothing (1998. \xe2\x80\x93 2002.)\n_START_PARAGRAPH_\nHielm se slu\xc5\xbebeno pridru\xc5\xbeio sastavu u sije\xc4\x8dnju 1998. godine, nakon \xc5\xa1to je vi\xc5\xa1e od dvije godine radio kao sesijski \xc4\x8dlan. Nuclear Blast ponovno je objavio Contradictions Collapse, ovaj put zajedno s pjesmama s EP-a None. U svibnju 1998. sastav je objavio kako \xc4\x87e ime sljede\xc4\x87eg albuma biti Chaosphere te da je zapo\xc4\x8delo njegovo snimanje. Nakon snimanja albuma Meshuggah je oti\xc5\xa1ao na kratkotrajnu turneju po SAD-u te je album bio objavljen u studenom 1998. godine. Ubrzo nakon njegove objave, Meshuggah je oti\xc5\xa1ao na skandinavsku turneju zajedno s Entombedom._NEWLINE_Po\xc4\x8detkom 1999. Meshuggah se pridru\xc5\xbeio Slayeru na njegovoj turneji po SAD-u. Nakon objave novog albuma i koncertnih nastupa, Meshuggah su po\xc4\x8deli primije\xc4\x87ivati \xc4\x8dasopisi glavne struje koji su obuhva\xc4\x87ali podru\xc4\x8dja glazbe, gitara, bubnjeva i metala. Sredinom godine Meshuggah je odr\xc5\xbeao nekoliko koncerata u \xc5\xa0vedskoj. Skupina je po\xc4\x8dela skladati novi materijal, ali je sredinom 2000. izjavila kako "skladanje nije tako dramati\xc4\x8dno, ali dovr\xc5\xa1it \xc4\x87emo ga polako". Dok su obo\xc5\xbeavatelji \xc4\x8dekali na novi album, kolekcija demo uradaka (s EP-a Psykisk Testbild), remiksane i neobjavljene pjesme nastale u vrijeme snimanja Chaospherea bili su objavljeni kao album Rare Trax. Hielm je napustio sastav u srpnju 2001. godine iz nepoznatih razloga. Meshuggah se pridru\xc5\xbeio Toolu na dugotrajnoj turneji, sviraju\xc4\x87i pred ukupno vi\xc5\xa1e od 100.000 ljudi._NEWLINE_U o\xc5\xbeujku 2002. Meshuggah je snimio demo uratke od po tri pjesme s programiranim bubnjevima u svojem ku\xc4\x87nom studiju; bubnjevi su bili bazirani na Haakeovom uzorku Drumkit from Hell. Nadolaze\xc4\x87i je album bio sniman pet do \xc5\xa1est tjedana, dovr\xc5\xa1en u svibnju te ga je producirao sam sastav u studiju Dug-Out Studios u Uppsali i u svom ku\xc4\x87nom studiju u Stockholmu. Grupa je u zadnji \xc4\x8das donijela odluku da \xc4\x87e se pridru\xc5\xbeiti Ozzfest turneji za 2002. godinu te ju je to prisililo da miksa album u dva i masterira ga u jednom danu. Nakon \xc5\xa1to je dovr\xc5\xa1io proces snimanja, Meshuggah je oti\xc5\xa1ao na jo\xc5\xa1 jednu ameri\xc4\x8dku turneju._NEWLINE_Album Nothing bio je objavljen u kolovozu 2002., u svojem je prvom tjednu objave bio prodan u 6.525 primjeraka u SAD-u te je na ljestvici Billboard 200 dosegao 165. mjesto. S ovim je albumom Meshuggah postala prva grupa u povijesti izdava\xc4\x8dke ku\xc4\x87e Nuclear Blast Records koja se na\xc5\xa1la na ljestvici Billboard 200 te je tako\xc4\x91er postala prva grupa koja je potpisala ugovor s Nuclear Blastom \xc4\x8diji je glazbeni rad bio recenziran u \xc4\x8dasopisu Rolling Stone. Prethodna dva albuma grupe, Chaosphere i Destroy Erase Improve, do 2002. godine su poimence bila prodana u 38.773 i 30.712 primjeraka. Knji\xc5\xbeica CD-a albuma Nothing ne sadr\xc5\xbei nikakav tekst, tekstove pjesama ili posvete, ve\xc4\x87 samo jednu rije\xc4\x8d: "Ingenting", \xc5\xa1to na \xc5\xa1vedskom jeziku zna\xc4\x8di "ni\xc5\xa1ta". Sve navedene informacije dostupne su na CD-ROM-u. Koncem 2002. sastav je oti\xc5\xa1ao na jo\xc5\xa1 jednu ameri\xc4\x8dku turneju s Toolom te kasnije i na vlastitu turneju.\n_START_SECTION_\nI i Catch Thirtythree (2003. \xe2\x80\x93 2006.)\n_START_PARAGRAPH_\nGodine 2003. Hagstr\xc3\xb6m je ukazao na glazbeni smjer idu\xc4\x87eg albuma skupine izjavljuju\xc4\x87i: "Smatram kako postoji samo jedna bitna stvar. Nikad nismo mjerili svoj uspjeh po prodaji [albuma] jer smo vrlo ekstremna grupa. Bitnije je da nas ljudi razumiju. Vi\xc5\xa1e mi zna\xc4\x8di obo\xc5\xbeavatelj koji mi govori da smo mu u potpunosti promijenili pogled na metal glazbu nego da [album] kupi dvjestotinjak djece. Mislim, bilo bi to lijepo zbog novca, ali to nije razlog za\xc5\xa1to se ovime bavimo. Stoga bi mi se jako svidio na\xc5\xa1 daljnji napredak. \xc4\x8cuvati sr\xc5\xbe onoga \xc5\xa1to je Meshuggah uvijek bio, ali takore\xc4\x87i istra\xc5\xbeuju\xc4\x87i granice. Destroy Erase Improve poslu\xc5\xbeio je za istra\xc5\xbeivanje dinamike grupe, Chaosphere je istra\xc5\xbeivao agresivnost, sveop\xc4\x87u stranu, a Nothing je vi\xc5\xa1e zlokoban, mra\xc4\x8dan, zapravo vrlo spor album. Iskreno, sad ne znam kamo idemo. Mogao bi biti miks svega navedenog."_NEWLINE_Basist Dick L\xc3\xb6vgren pridru\xc5\xbeio se skupini u velja\xc4\x8di 2004. Meshuggah je tada snimio i objavio EP I, koji je sadr\xc5\xbeavao jednu, dvadesetijednominutnu pjesmu. EP je objavio Fractured Transmitter Records. Meshuggah je na snimanje EP-a utro\xc5\xa1io oko \xc5\xa1est mjeseci. Catch Thirtythree, jedini Meshuggin album na kojem su se koristili programirani bubnjevi, bio je objavljen u svibnju 2005. godine. U prvom tjednu objave bilo je prodano sedam tisu\xc4\x87a primjeraka Catch Thirtythreeja te se na\xc5\xa1ao na 170. mjestu ljestvice Billboard 200 u lipnju 2005. Glazbeni spot za pjesmu "Shed" bio je objavljen u lipnju te je, prema Nielsen SoundScanu, prethodni album Nothing u SAD-u do tada bio prodan u oko 80.000 primjeraka. Za Catch Thirtythree sastav je bio nominiran za \xc5\xa1vedsku nagradu Grammy._NEWLINE_U prosincu 2005., 10 godina nakon \xc5\xa1to je potpisao svoj prvi ugovor s izdava\xc4\x8dkom ku\xc4\x87om Warner/Chappell Music Scandinavia, Meshuggah je produ\xc5\xbeio svoju suradnju s tvrtkom. U studenom 2005. Haake je u intervjuu izjavio kako sastav nije bio zadovoljan s produkcijom albuma Chaosphere i Nothing jer zbog turnejskih obaveza nije imao dovoljno vremena posvetiti im se u potpunosti._NEWLINE_Remiksanu i remasteriranu ina\xc4\x8dicu albuma Nothing s ponovno snimljenim gitarskim dionicama u posebnoj ina\xc4\x8dici koja je sadr\xc5\xbeavala trodimenzionalnu hologramsku karticu objavio je Nuclear Blast Records 31. listopada 2006. Ova je ina\xc4\x8dica tako\xc4\x91er sadr\xc5\xbeavala bonus DVD koji je pratio nastup skupine na festivalu Download 2005 te je sadr\xc5\xbeavao slu\xc5\xbebene glazbene spotove pjesama "Rational Gaze", "Shed" i "New Millennium Cyanide Christ".\n_START_SECTION_\nobZen i Koloss (2007. \xe2\x80\x93 2013.)\n_START_PARAGRAPH_\nMeshuggah se vratio u studio kako bi snimio obZen, koji je bio objavljen u o\xc5\xbeujku 2008. godine. Sastav je na albumu radio gotovo godinu dana, \xc5\xa1to je bilo njegovo najdulje razdoblje snimanja do danas. Ve\xc4\x87i dio godine bio je utro\xc5\xa1en na u\xc4\x8denje sviranja pjesama koje je skladao; samo je snimanje trajalo \xc5\xa1est mjeseci. obZen je dosegao 59. mjesto na ljestvici Billboard 200 te je u prvom tjednu objave u SAD-u bio prodan u 11.400, a nakon \xc5\xa1est mjeseci u 50.000 primjeraka. S obZenom je Meshuggah dobio ve\xc4\x87u pozornost medija te je stekao nove obo\xc5\xbeavatelje. Objavu albuma slijedila je svjetska turneja koja je zapo\xc4\x8dela u SAD-u te se nastavila u Europi, Aziji i Australiji._NEWLINE_Meshuggah je u svibnju 2008. godine objavio glazbeni spot za pjesmu "Bleed"; spot je producirao Ian McFarland te su ga osmislili, re\xc5\xbeirali i uredili Mike Pecci i Ian McFarland. Killswitch Productions je izjavio: "Ekstremno je kul raditi s grupom koja dopu\xc5\xa1ta da glazba i slikovitost govore sami za sebe i koja ne inzistira na tome da ona [grupa] sama bude glavna atrakcija u videu."_NEWLINE_obZen je u sije\xc4\x8dnju 2009. godine bio nominiran za \xc5\xa1vedsku nagradu Grammis u kategoriji "Najbolji hard rock". Haake je u velja\xc4\x8di iste godine najavio kako sastav planira snimiti koncertni DVD i novi studijski album. U travnju je Meshuggah morao otkazati skandinavske nastupe zbog Haakeove ekstruzije diska u donjem dijelu le\xc4\x91a, koja je stvarala probleme s njegovim desnim stopalom prilikom sviranja. Haake je kasnije oti\xc5\xa1ao na operaciju te se oporavio za sviranje na europskim ljetnim festivalima._NEWLINE_Koncertni DVD pod imenom Alive bio je objavljen 5. velja\xc4\x8de 2010. u Europi te 9. velja\xc4\x8de u Sjevernoj Americi. Thordendal je po\xc4\x8deo raditi na svojem drugom studijskom albumu u lipnju 2010. zajedno s belgijskim bubnjarom Dirkom Verbeurenom._NEWLINE_Sedmi studijski album, Koloss, bio je objavljen 23. o\xc5\xbeujka 2012. u Njema\xc4\x8dkoj, 26. o\xc5\xbeujka u ostatku Europe te 27. o\xc5\xbeujka u Sjevernoj Americi. Koloss se na\xc5\xa1ao na 17. mjestu ljestvice Billboard 200 te je u prvom tjednu objave bio prodan u 18.342 primjeraka. U \xc5\xa0vedskoj se na\xc5\xa1ao na 12. mjestu.\n_START_SECTION_\nPitch Black i The Violent Sleep of Reason (2013. \xe2\x80\x93 danas)\n_START_PARAGRAPH_\nMeshuggah je 5. velja\xc4\x8de 2013. godine objavio besplatni EP od dvije pjesme pod imenom Pitch Black. EP je objavio Scion A/V. EP sadr\xc5\xbei prethodno neobjavljenu skladbu, "Pitch Black", koju je 2003. godine snimio Fredrik Thordendal u studiju Fear and Loathing u Stockholmu. Druga skladba zapravo je koncertna ina\xc4\x8dica skladbe "Dancers to a Discordant System" s albuma obZen. Skladba je bila snimljena na festivalu Distortion Fest u Eindhovenu, Nizozemskoj, 9. prosinca 2012. godine._NEWLINE_Skupina je 12. svibnja 2016. godine objavila kratki videozapis na svojem YouTube kanalu te je potvrdila kako \xc4\x87e njen sljede\xc4\x87i studijski album biti objavljen krajem iste godine. Ime nadolaze\xc4\x87eg albuma je 28. srpnja 2016. bilo objavljeno kao The Violent Sleep of Reason te je njegova objava bila predvi\xc4\x91ena za 7. listopada. The Violent Sleep of Reason u\xc5\xa1ao je u u\xc5\xbei izbor IMPALA-e za nagradu Albuma godine 2016._NEWLINE_Dana 2. lipnja 2017. Meshuggah je objavio kako Thordendal neko vrijeme ne\xc4\x87e biti na turneji s grupom te da \xc4\x87e ga privremeno zamijeniti Per Nilsson iz grupe Scar Symmetry.\n_START_SECTION_\n\xc5\xbdanr i karakteristike\n_START_PARAGRAPH_\nMeshuggine su stilisti\xc4\x8dke varijacije i promjene te eksperimentacija tijekom njene karijere pokrile nekolicinu glazbenih pod\xc5\xbeanrova. Pod\xc5\xbeanrovi heavy metala poput avangardni ili eksperimentalnog metala skupni su pojmovi koji opisuju op\xc4\x87enitu karijeru sastava. Meshuggah mije\xc5\xa1a ekstremni metal s thrash i death metalom (ili tehni\xc4\x8dkim death metalom), korijenskim \xc5\xbeanrovima svoje glazbe, koja je ponegdje opisivana i kao groove metal. Sastav se tako\xc4\x91er opisuje kao math metal (zbog kori\xc5\xa1tenja elemenata math rocka) i progresivni metal. Meshuggah se usto koristi elementima eksperimentalnog jazza. U svojoj je recenziji albuma Nothing Allmusic opisao Meshuggu "genijima metala svemirskog infinitezimalnog ra\xc4\x8duna\xe2\x80\x94zovite ga Einstein metal ako \xc5\xbeelite". Meshuggin je raniji glazbeni rad smatran i alternativnim metalom. Prema nekim kriti\xc4\x8darima, Meshuggah stvara prepoznatljiv zvu\xc4\x8dni otisak i jedinstven stil._NEWLINE_Me\xc4\x91u karakteristikama koje odre\xc4\x91uju Meshuggin zvuk i na\xc4\x8din skladanja nalaze se poliritmovi, ciklusi polimetriranih rifova, ritmi\xc4\x8dko sinkopiranje, nagle promjene u tonalitetu i tempu te neo-d\xc5\xbeezisti\xc4\x8dka kromatika. Hagstr\xc3\xb6m je komentirao: "Zapravo nije bitno je li ne\xc5\xa1to te\xc5\xa1ko za svirati ili ne. Stvar je u tome \xc5\xa1to [glazba] \xc4\x8dini va\xc5\xa1em umu kad ju slu\xc5\xa1ate. Gdje vas ona odvede?" Prepoznatljivu Thordendalovu glazbenu osobinu \xc4\x8dini d\xc5\xbeezisti\xc4\x8dka izvedba solo dionica te improvizacija. Tako\xc4\x91er se koristi i "wind sintesajzerom". Haake se slu\xc5\xbei preciznim cross-ritmi\xc4\x8dkim stilom bubnjanja s "d\xc5\xbeezisti\xc4\x8dkom kadencom". Vokalni stil Jensa Kidmana varira izme\xc4\x91u hardcore uzvika i "robotskih" death metal vokala._NEWLINE_U polimetrima koje Meshuggah tipi\xc4\x8dno koristi gitare sviraju u slo\xc5\xbeenim taktovima kao \xc5\xa1to su 5/16 ili 17/16, dok bubnjevi sviraju u \xc4\x8detvero\xc4\x8detvrtinskoj mjeri. Jedan odre\xc4\x91eni primjer Haakeove upotrebe polimetra uklju\xc4\x8duje 4/4 nasuprot 23/16 bimetru, tijekom \xc4\x8dega svira hi-hatove i \xc4\x8dinele u \xc4\x8detvero\xc4\x8detverodobnoj mjeri, ali svira mali bubanj i veliki bubanj s dva \xc4\x8deki\xc4\x87a u 23/16 mjeri. Na pjesmi "Rational Gaze" (s albuma Nothing) Haake svira u jednostavnoj 4/4 mjeri, udaraju\xc4\x87i u mali bubanj svaku tre\xc4\x87u dobu i tako 16 taktova. Istovremeno gitare i bas-gitare sviraju iste \xc4\x8detvrtinke, ali u razli\xc4\x8ditim taktovima; na koncu se obje strane ponovno susre\xc4\x87u na 64. dobi. U pogledu polimetrova Hagstr\xc3\xb6m je izjavio: "Nikad nas nisu toliko zanimali slo\xc5\xbeeni taktovi za koje nas optu\xc5\xbeuju da koristimo. Sve \xc5\xa1to radimo bazirano je na \xc4\x8detvero\xc4\x8detvrtinskoj sr\xc5\xbei. Stvar je samo u tome \xc5\xa1to dijelove sla\xc5\xbeemo na razli\xc4\x8dite na\xc4\x8dine oko tog sredi\xc5\xa1ta kako bi se \xc4\x8dinilo da se doga\xc4\x91a ne\xc5\xa1to druga\xc4\x8dije."\n_START_SECTION_\nRani rad, Destroy Erase Improve i Chaosphere\n_START_PARAGRAPH_\nRani Meshuggin rad, uglavnom pod utjecajem Metallice, "jednostavniji je i izravniji od nedavnijeg rada sastava, ali su neki od njegovih progresivnijih elemenata prisutni u obliku taktova i poliritmike, te soliranje Fredrika Thordendala biva istaknuto". Prema AllMusicu, njegov je debitantski album relativno nezrelo, ali originalno glazbeno izdanje. Sviranje velikog bubnja s dva \xc4\x8deki\xc4\x87a i "uglato" sviranje rifova tako\xc4\x91er je odredilo raniji Meshuggin rad._NEWLINE_S Destroy Erase Improveom Meshuggah je predstavio fuziju death metala, thrash metala i progresivnog metala. AllMusic navedeni stil opisuje "uzvicima hardcore stila utkanim izme\xc4\x91u obmanjuju\xc4\x87e (i zlo\xc4\x8desto) jednostavnih staccato gitarskih rifova te mahnito preciznog bubnjanja\xe2\x80\x94u kojem je svo troje \xc4\x8desto u razli\xc4\x8ditim taktovima". Thordendal glazbi dodaje element melodije svojim tipi\xc4\x8dnim sviranjem solo gitare te se koristi vokoderom, \xc4\x8dija je upotreba najpoznatije izvedena u uvodnoj skladbi, "Future Breed Machine"._NEWLINE_Chaosphere obuhva\xc4\x87a tipi\xc4\x8dno brz stil death metala, no koji jo\xc5\xa1 uvijek mijenja tempo. AllMusic je usporedio \xc5\xbeanr s grindcore grupom Napalm Death. Rockdetector je izjavio: "Dok su obo\xc5\xbeavatelji pirovali na zavojima koji podsje\xc4\x87aju na labirint, kriti\xc4\x8dari su se mu\xc4\x8dili pri seciranju i analiziranju, hvale\xc4\x87i Haakeovu nekonvencionalnu upotrebu dvostrukog 4/4 i 23/16 ritma, Kidmanov mehani\xc4\x8dki staccato lave\xc5\xbe i Thordendalovo slobodno kori\xc5\xa1tenje avangardnog jazza".\n_START_SECTION_\nNothing, I i Catch Thirtythree\n_START_PARAGRAPH_\nNa Nothingu Meshuggah napu\xc5\xa1ta brza tempa Chaospherea te se usredoto\xc4\x8duje na spora, duboko u\xc5\xa1timana tempa i grooveove. Album je trebao biti snimljen uz pomo\xc4\x87 Nevbornovih gitara s osam \xc5\xbeica, ali su prototipovi bili neispravni pa su se Thordendal i Hagstr\xc3\xb6m poslu\xc5\xbeili duboko u\xc5\xa1timanim Ibanez gitarama od sedam \xc5\xbeica. Ova je tehnika, koja je uklju\xc4\x8divala \xc4\x8duvanje instrumenata duboko u\xc5\xa1timanima tijekom snimanja, izazvala dodatne probleme. Nakon objave albuma, Ibanez je Meshuggi ponudio posebne gitare s osam \xc5\xbeica i dvije dodatne duboko u\xc5\xa1timane \xc5\xbeice koje su radile pravilno, te je skupina ponovno snimila gitarske dionice za Nothing i ponovno ga objavila 2006. godine. Hagstr\xc3\xb6m je napomenuo kako je ovo dozvolilo grupi da u zvukovnom smislu ode dublje i da dobije basisti\xc4\x8dki zvuk na gitarama._NEWLINE_EP I sastoji se od jedne, dvanaestoijednominutne pjesme slo\xc5\xbeenih aran\xc5\xbemana te je najavio nadolaze\xc4\x87i album, Catch Thirtythree iz 2005. godine. EP, koji grupa nikad nije izvela u\xc5\xbeivo, bio je skladan i snimljen tijekom Haakeovog i Thordendalovog neobaveznog sviranja. Na Catch Thirtythreeju Meshuggah je ponovno koristio gitare od osam \xc5\xbeica, ali se i po prvi put poslu\xc5\xbeio programiranim bubnjevima (ne ra\xc4\x8dunaju\xc4\x87i dvije skladbe s kompilacije Rare Trax iz 2001. godine). Grupa je samostalno producirala album te ga je snimila u studiju koji dijeli s Clawfingerom. Hagstr\xc3\xb6m je napomenuo: "Gitare s osam \xc5\xbeica stvarno su nam dale novi glazbeni vokabular za rad. No dio svega \xc4\x8dine i restrikcije koje stvaraju: ne mo\xc5\xbeete ba\xc5\xa1 svirati power akorde na njima; zvuk se samo pretvori u ka\xc5\xa1u. Umjesto toga smo se usredoto\xc4\x8dili na stvaranje doista neobi\xc4\x8dnih dijelova od jedne note, novih \xc5\xa1timunga i oblika akorda. Na albumu smo \xc5\xbeeljeli oti\xc4\x87i \xc5\xa1to dalje od bilo kakvih konvencija i tradicija te su gitare ispale odli\xc4\x8dno."_NEWLINE_Catch Thirtythree je zapravo pjesma od \xc4\x8detrdeset i sedam minuta podijeljena na 13 dijelova. Vi\xc5\xa1e je bazirana na gitarskim rifovima umjerenog tempa te je album izravniji i eksperimentalniji od Chaospherea i Nothinga. Nick Terry iz \xc4\x8dasopisa Decibel Magazine opisao je album kao simfoniju u \xc4\x8detiri stavka. Neke pjesme i dalje sadr\xc5\xbee Meshuggin "poznati predlo\xc5\xbeak koji spaja grube vokale i ko\xc5\xa1marne melodije iznad grubih, mehani\xc4\x8dki napreduju\xc4\x87ih, otka\xc4\x8denih tempa", dok ostale istra\xc5\xbeuju ambijentalne zvukove i ti\xc5\xa1u dinamiku. Prvi dio Catch Thirtythreeja usredoto\xc4\x8duje se na dva jednostavna rifa. Na pjesmi "In Death - Is Death" sastav se koristi spojem buke i ti\xc5\xa1ine, \xc5\xa1to je u suprotnosti s atipi\xc4\x8dnim melodijama na skladbi "Dehumanization". Na pjesmi "Mind\'s Mirrors" Meshuggah se koristio elektronikom, programiranjem i "robotskim vokalima". "Shed" sadr\xc5\xbei plemenske udaraljke i \xc5\xa1aptane vokale.\n_START_SECTION_\nobZen\n_START_PARAGRAPH_\nS obZenom iz 2008. godine Meshuggah se odmaknuo od eksperimentacije Nothinga i Catch Thirtythreeja kako bi se vratio glazbenom stilu prethodnih albuma kao \xc5\xa1to su Contradictions Collapse, Destroy Erase Improve i Chaosphere, istovremeno zadr\xc5\xbeavaju\xc4\x87i fokus na glazbenoj i tehni\xc4\x8dkoj inovaciji. Album ne sadr\xc5\xbei neke matemati\xc4\x8dki brze promjene u ritmu prisutne na pro\xc5\xa1lim albumima i melodi\xc4\x8dnu orkestraciju Catch Thirty-Threeja te su na njemu prisutni "uglati" rifovi, umjereni tempo i tipi\xc4\x8dne dobe u 4/4 mjeri. Album se opisuje kao kulminaciju prethodnog rada sastava. Meshuggah je odlu\xc4\x8dio samostalno producirati album jer je \xc5\xbeelio zadr\xc5\xbeati umjetni\xc4\x8dku kontrolu nad procesima snimanja i miksanja._NEWLINE_ZaobZen se Haake vratio bubnjarskom setu te se posebno isti\xc4\x8de njegova izvedba na skladbi "Bleed". U intervjuu s Gravemusic.com, Haake je izjavio: "[\'Bleed\'] je bilo jako te\xc5\xa1ko nau\xc4\x8diti, trebao sam prona\xc4\x87i novi na\xc4\x8din za sviranje velikog bubnja s dva \xc4\x8deki\xc4\x87a kako bih mogao to odsvirati. Nikad nisam ni\xc5\xa1ta takvo u\xc4\x8dinio prije [...]. Ispada da sam utro\xc5\xa1io jednaku koli\xc4\x8dinu vremena na vje\xc5\xbebanje samo te pjesme kao i na vje\xc5\xbebanje svih ostalih pjesama zajedno. Na neki je na\xc4\x8din mijenjanje va\xc5\xa1eg stila na taj na\xc4\x8din veliki podvig i drago mi je \xc5\xa1to smo to uspjeli izvesti na albumu. Neko vrijeme \xc4\x8dak nismo ni znali ho\xc4\x87e li se na\xc4\x87i na albumu." Hagstr\xc3\xb6m je tako\xc4\x91er izjavio: "obZen je jedan od najvi\xc5\xa1e tehni\xc4\x8dkih postignu\xc4\x87a koje je skupina ikad snimila na vrpcu". Revolver magazine potvrdio je tu izjavu "Prilikom prvog slu\xc5\xa1anja obZen se slu\xc5\xa1atelju \xc4\x8dini manje izazovnijim od nekih ranijih albuma grupe te ve\xc4\x87ina pjesama nje\xc5\xbeno teku iz jednog sinkopiranog prijelaza u drugi. Me\xc4\x91utim, pa\xc5\xbeljivo prou\xc4\x8davanje otkriva da je ovo jedno od najslo\xc5\xbeenijih glazbenih materijala grupe".\n_START_SECTION_\nNaslje\xc4\x91e i kritike\n_START_PARAGRAPH_\nNeki kriti\xc4\x8dari su izjavili kako je Meshuggah postao poznat zbog svog inovativnog stila koji se dodatno razvija sa svakim albumom i istra\xc5\xbeuje granice heavy metala, kao i zbog svojeg tehni\xc4\x8dkog umije\xc4\x87a Hagstr\xc3\xb6m je komentirao: "Poku\xc5\xa1avamo se ne ponavljati." Rockdetector je o Destroy Erase Improveu izjavio: "Grupa je...skinula metal do samih osnova i onda ga je potpuno iznova izgradila u sasvim apstraktni oblik". Slu\xc5\xbebena biografija Meshugge o Chaosphereu napominje: "Neki su obo\xc5\xbeavatelji mislili da je Meshuggah ostavio svoje dinami\xc4\x8dne i progresivne elemente iza sebe, dok su drugi smatrali kako on samo prirodno napreduje i usredoto\xc4\x8duje se na svoj izvorni zvuk." Slu\xc5\xbebena stranica sastava tako\xc4\x91er komentira kako Nothing prikazuje "vrlo zreo i uvjerljiv Meshuggah, koji se sada usredoto\xc4\x8duje na groove i zvuk... Meshuggah je jo\xc5\xa1 jednom podijelio svoje obo\xc5\xbeavatelje u \'ushi\xc4\x87ene\' i \'pomalo razo\xc4\x8darane\'". Poliritmovi mogu u\xc4\x8diniti glazbu kakofonom, kao da \xc4\x8dlanovi grupe istovremeno sviraju razli\xc4\x8dite pjesme. Slu\xc5\xa1atelji koji slu\xc5\xa1aju poliritam uglavnom ili izdvajaju mije\xc5\xa1ani uzorak koji je uvr\xc5\xa1ten u metri\xc4\x8dki okvir, ili se usredoto\xc4\x8duju na jedan ritmi\xc4\x8dki tok dok ostale \xc4\x8duju kao "buku"._NEWLINE_Rolling Stone proglasio je Meshuggah "jednim od deset najbitnijih te\xc5\xa1kih i \xc5\xbeestokih sastava", dok ga je Alternative Press nazvao "najbitnijom grupom u \xc5\xbeanru metala." \xc4\x8clanovi Meshugge bili su opisivani kao virtuozni ili \xc4\x8dak gotovo genijalni glazbenici "koje su prepoznali glazbeni \xc4\x8dasopisi glavne struje, pogotovo oni koji se posve\xc4\x87uju odre\xc4\x91enim instrumentima". Godine 2007. Meshuggah je op\xc5\xa1irno analizirao akademski \xc4\x8dasopis Music Theory Spectrum. Meshuggah nije postigao zna\xc4\x8dajan uspjeh u glavnoj struji, ali ga se smatra zna\xc4\x8dajnom glazbenom skupinom u ekstremnoj podzemnoj glazbi te utjecajem na moderne metal sastave. Meshuggah je inspirirao pokret djent u progresivnom metalu, koji u svojem imenu opisuje "elasti\xc4\x8dni, sinkopirani gitarski rif".\n_START_SECTION_\nSkladanje, snimanje i tekstovi\n_START_PARAGRAPH_\nMeshugginu glazbu skladaju Thordendal, Hagstr\xc3\xb6m i Haake uz pomo\xc4\x87 Kidmana i L\xc3\xb6vgrena. Tijekom skladanja \xc4\x8dlan grupe programira bubnjeve te snima gitaru i bas-gitaru pomo\xc4\x87u ra\xc4\x8dunala. Tada predstavlja svoje ideje ostalim \xc4\x8dlanovima kao zavr\xc5\xa1eni rad. Meshuggah se uglavnom dr\xc5\xbei izvorne ideje i rijetko naknadno mijenja pjesmu. Hagstr\xc3\xb6m obja\xc5\xa1njava da svaki \xc4\x8dlan otprilike zna \xc5\xa1to drugi \xc4\x8dlanovi rade u konceptualnom smislu te da nitko ne misli isklju\xc4\x8divo na jedan odre\xc4\x91eni instrument. Kidman vi\xc5\xa1e ne svira gitaru u grupi, ali je uklju\xc4\x8den u proces skladanja rifova._NEWLINE_Osim kad mu je potreban solist, Hagstr\xc3\xb6m rijetko snima zajedno s Thordendalom. Obojica sviraju gitaru i bas-gitaru prilikom skladanja. Haake je o svojem na\xc4\x8dinu skladanja izjavio: "Ponekad znam semplirati gitarske dionice, rezati ih te im mijenjati visinu zvuka i pode\xc5\xa1avati ih dok nisam stvorio rifove koje \xc5\xbeelim, samo za demo svrhe. Ali ve\xc4\x87inu vremena samo predstavim bubnjeve i obja\xc5\xa1njavam svoje ideje za ostatak pjesme pjevaju\xc4\x87i neke rifove." Skupina se koristi softverom Cubase kako bi snimio pjesme te su gitare povezane na softver pomo\xc4\x87u nastavka za poja\xc4\x8dalo jer im to omogu\xc4\x87uje da promijene postavke poja\xc4\x8dala \xc4\x8dak i nakon \xc5\xa1to je pjesma u potpunosti snimljena._NEWLINE_Otprilike jednom godi\xc5\xa1nje, Haake pi\xc5\xa1e ve\xc4\x87inu tekstova skupine, \xc4\x8dine\xc4\x87i iznimku jedino za dovr\xc5\xa1ene skladbe. Inspiriran je knjigama i filmovima. Iako Meshuggah ne stvara konceptualne albume, sastav preferira sna\xc5\xbene konceptualne temelje u pjesmama._NEWLINE_\xc4\x8cesto ezoteri\xc4\x8dni i konceptualni, Meshuggini tekstovi istra\xc5\xbeuju teme kao \xc5\xa1to je egzistencijalizam. Allmusic opisuje tekstualno sredi\xc5\xa1te pjesama na Destroy Erase Improveu kao "integraciju strojeva s organizmima kao sljede\xc4\x87i logi\xc4\x8dni evolucijski korak \xc4\x8dovje\xc4\x8danstva". PopMattersova recenzija Nothinga izdvaja tekst iz skladbe "Rational Gaze": "Our light-induced image of truth\xe2\x80\x94filtered blank of its substance / As our eyes won\'t adhere to intuitive lines / Everything examined. Separated, one thing at a time / The harder we stare the more complete the disintegration." ("Na\xc5\xa1a svjetlo\xc5\xa1\xc4\x87u inducirana slika istine filtrirana je prazno od svoje gra\xc4\x91e / Jer na\xc5\xa1e o\xc4\x8di ne\xc4\x87e \xc5\xa1tovati intuitivne la\xc5\xbei / Sve pregledano. Odvojeno, jedna po jedna stvar / \xc5\xa0to ja\xc4\x8de zurimo, to je cjelovitije raspadanje")  Haake obja\xc5\xa1njava kako naslovnica, naziv i tekstovi albuma Catch Thirtythree govore o "paradoksima, negacijama i suprotnostima \xc5\xbeivota i smrti (kako ih vidimo u svojim najboljim trenutcima neobuzdane metafori\xc4\x8dne interpretacije)"._NEWLINE_Glavna tematika obZena je, prema Haakeovim rije\xc4\x8dima, "ljudsko zlo". Naziv je igra rije\xc4\x8di nastala pomo\xc4\x87u rije\xc4\x8di "obscene" ("opsceno") i "Zen"; dodatno, "ob" zna\xc4\x8di "anti" na latinskom jeziku. Dakle, naziv sugerira da je ljudska vrsta prona\xc5\xa1la sklad i ravnote\xc5\xbeu u ratovanju i prolijevanju krvi. Revolver Magazine smatra kako tekst naslovne skladbe na obZenu predstavlja cijeli album: "Salvation found in vomit and blood / Where depravation, lies, corruption / War and pain is god." ("Spasenje prona\xc4\x91eno u izbljuvku i krvi / Tamo gdje su siroma\xc5\xa1tvo, la\xc5\xbei, korupcija / Rat i bol su bogovi.") Me\xc4\x91utim, Haake smatra da "mi kao ljudi ne po\xc4\x8divamo na mr\xc5\xbenji i lo\xc5\xa1im osje\xc4\x87ajima. No s ovim pjesmama, mislim da smo zapravo htjeli tekstualno naslikati sliku koja bi se mogla promatrati kao opomenu. Govorimo na na\xc4\x8din \'Obratite pa\xc5\xbenju. Govorimo o tome kakvi su neki dijelovi koji \xc4\x8dine \xc4\x8dovjeka te je ovo \xc5\xa1to mo\xc5\xbeemo biti u najgorem slu\xc4\x8daju.\' Stoga je vi\xc5\xa1e o bivanju svjesnim negativnih osje\xc4\x87aja nego o \xc5\xbeivljenju istih cijelo vrijeme."'